Hans Christian Branner
Store norske leksikon,Språk og litteratur,Litteratur i verden,Europa,Danmarks litteratur,Danmarks litteratur på 1900-tallet
Hans Christian Branner var en dansk forfatter. Han debuterte i 1936 med kollektivromanen Legetøj, en levende skildring av et firma som en maktstat i miniatyr. Deretter fulgte en rekke fine psykologiske studier i romanene Barnet leger ved stranden (1937), Drømmen om en kvinde (1941) og barneportrettet Historien om Børge (1942), samt novellesamlingene Om lidt er vi borte (1939) og To minutters stilhed (1944), hvor hans følsomme innlevelse har skapt et høydepunkt i dansk novellekunst.
Videre symbolsk perspektiv som uttrykk for krigens og etterkrigstidens menneskelige kriser har novellen Angst (1947, opptatt i Bjergene 1953) og romanen Rytteren (1949) som også er dramatisert. I Rytteren avdekkes ubarmhjertig avmaktsfølelsen og savnet av en gud, samtidig som den viser at troen på en menneskelighet, om enn svak og skyldhemmet, kan overvinne den lammende frykten. Sine tanker om dette fremsatte Branner mer abstrakt og direkte i en deklarasjon, Humanismens krise, i serien Mennesket i tiden (1950).Om det medmenneskelige handler også skuespillet Søskende (1951), hvor en splittet søskenflokk forgjeves søker å finne sammen igjen. Hans siste hovedverker er romanen Ingen kender natten (1955) og skuespillet Thermopylæ (1958), begge med ytre motiver fra okkupasjonstiden i Danmark, men fundamentalt menneskelige i sin idé. En nøkkel til Branners tankeverden utgjør de personlige essayene i Vandring langs floden (1956). Utgivelser i norsk oversettelse Rytteren (1949). Norsk oversettelse: Rytteren (1950)  Ingen kender Natten (1955). Norsk oversettelse: Ingen kjenner natten (1957) Les mer i Store norske leksikon Danmarks litteratur litteratur roman drama Danmarks historie Eksterne lenker Dansk Biografisk Leksikon: Hans Christian Branner Litteratur Branner, Jens: Opbrud: historien om en far og en søn, 1999, isbn 87-00-38474-7, Finn boken  Frederiksen, Emil: H.C. Branner : et kritisk grundrids, 1966, Finn boken  Jarlby, Janne: H.C. Branner : splittelse og kontinuitet, 2003, isbn 87-7838-810-4, Finn boken  Skyum-Nielsen, Erik: Ideologi og æstetik i H.C. Branners sene forfatterskab, 1980, isbn 87-01-95781-3, Finn boken  Vosmar, Jørn: H.C. Branner, 1959, Finn boken